<classify> JESHI la polisi kwa kushirikiana na taasisi ya kuzuia na kupambana na rushwa Takukuru wilaya ya Igunga mkoani Tabora, wamefanikiwa kuwakamata viongozi wanane, akiwemo mtendaji wa kata ya Igurubi Ntemi James anayetuhumiwa kula Sh milioni 141 fedha za kijiji cha Bulangamilwa zilizokuwa zikilipwa na wafanyabiashara wa madini.Viongozi wengine waliokamatwa na polisi ni wale wanaotuhumiwa kula Sh milioni 35 fedha za kijiji cha Choma zilizotolewa na Halmashauri ya Igunga kwa ajili ya ununuzi wa mashine ya kukoboa mpunga tangu miaka mitano iliyopita.Mkuu wa polisi wilaya ya Igunga, Ally Mkalipa aliwataja viongozi waliokamatwa ni pamoja na Gaspar Ulimba 58 ofisa kilimo aliyekuwa mjumbe, Daudi Mwangaluke 58 Katibu, Azizi Kalilo67 aliyekuwa Mwenyekiti Paulo Msafiri57 Mjumbe, Flora Maganza49 Mjumbe, Ailini Edward47mweka sahihi, Yusta Thomas51 Mhasibu na James Kapima54 mjumbe.Hata hivyo, mkuu wa polisi alisema bado wanamtafuta mshitakiwa wa tisa ili aunganishwe na wenzake nane ambaye ni Sadick Hans aliyekuwa mkandarasi wa ujenzi wa mashine hiyo ambaye ametoroka na kuzima simu zake zote baada ya kusikia naye anatafutwa na polisi.Mkalipa alisema bado wanaendelea kuwahoji watuhumiwa huku wakiendelea kumsaka mkandarasi na uchunguzi utakapokamilika wote watafikishwa mahakamani kujibu tuhuma inayowakabili huku akimtaka mkandarasi kujisalimisha mara moja kituo cha polisi Igunga.Kamanda wa Takukuru wilaya ya Igunga Francis Zuakuu alisema mtendaji huyo Ntemi James watamfikisha mahakamani leo kujibu tuhuma inayomkabili ya kula Sh milioni 141 fedha za wanakijiji wa Bulangamilwa.Itakumbukwa kuwa Agosti 16, mwaka huu, Waziri Mkuu, Kassim Majaliwa akizungumza na watumishi wa halmashauri ya Igunga alimuagiza kamanda wa Takukuru kumkamata mtendaji kata aliyehamishwa Igurubi.Akiwa katika kata ya Choma baada ya kukagua kiwanda cha pamba cha Manonga na kuhutubia wananchi wa kata hiyo pia alimuagiza mkuu wa polisi Igunga, Ally Mkalipa kuwakamata baadhi ya viongozi waliotafuna Sh milioni 35 za mradi wa mashine ya kukoboa mpunga katika kijiji cha Choma.  <topic>: KITAIFA 